Document ID: /roh_data/filtered/fineweb-2-filterrobots_roh.jsonl.gz/4532

Fairness e transparenza
Transparenza en il rapport annual
Collavuraturs e pajas
La SSR mussa co che las pajas da ses topcaders, caders e collavuraturs sa sviluppan e sa cumpareglia cun l'economia generala svizra e cun autras interpresas. Plinavant mussa ella l'indemnisaziun da la direcziun da las unitads d'interpresa e las pajas medias tenor gruppas professiunalas e tenor funcziuns schurnalisticas tschernidas.
Custs d'emissiuns da televisiun e da programs da radio
Sin las paginas-web da SRF, RTS, RSI e RTR chatt'ins ils custs d'emissiuns da novitads, da magazins e da talkshows, da films e serias, d'emissiuns da divertiment e da musica, da documentaziuns e reportaschas sco era d'emissiuns da sport. Plinavant publitgeschan tut las unitads d'interpresa ils custs da lur emetturs da radio.
Custs per coproducziuns naziunalas e dretgs da sport
Sin las paginas-web da SRF, RTS, RSI e RTR chatt'ins ils custs da grondas coproducziuns naziunalas sco per exempel «Gotthard», «DADA DATA» u l'«emissiun naziunala dal 1. d'avust». Plinavant preschenta la SSR ils custs totals per ils dretgs da sport: ils ultims quatter onns èn quai stads en media 51,2 milliuns francs ad onn. La SSR porscha al public in program da sport cun passa 100 disciplinas. Quai è unic en l'Europa – er en la relaziun dals custs e dal gudogn: la purschida da sport custa 1 franc e 12 raps per emna e chasada. Dasper gieus olimpics e disciplinas popularas sco ballape, hockey sin glatsch e ski alpin survegnan era disciplinas ch'èn main en il focus ina plattafurma. Quai èn per exempel sports sco remblar, scrimar, nudar, ballamaun, unihockey, ballarait u golf.